CELEX: E2013J0024
Language: fi
Date: 2014-08-29 00:00:00
Title: Tuomioistuimen tuomio, annettu 29 päivänä elokuuta 2014 , asiassa E-24/13 – Casino Admiral AG vastaan Wolfgang Egger (Sijoittautumisvapaus – Palvelun tarjoamisen vapaus – Avoimuusvelvoite – Vastaavuus- ja tehokkuusperiaate)

19.3.2015   
            
            
               FI
            
            
               Euroopan unionin virallinen lehti
            
            
               C 92/32
            
         TUOMIOISTUIMEN TUOMIO,
   annettu 29 päivänä elokuuta 2014,
   asiassa E-24/13
   Casino Admiral AG vastaan Wolfgang Egger
   (Sijoittautumisvapaus – Palvelun tarjoamisen vapaus – Avoimuusvelvoite – Vastaavuus- ja tehokkuusperiaate)
   (2015/C 92/06)
   Asiassa E-24/13, Casino Admiral AG vastaan Wolfgang Egger, Liechtensteinin ruhtinaskunnan tuomioistuin (Staatsgerichtshof des Fürstentums Liechtenstein) on esittänyt valvontaviranomaisen ja tuomioistuimen perustamisesta tehdyn EFTA-valtioiden välisen sopimuksen 34 artiklan nojalla tuomioistuimelle PYYNNÖN, joka koskee ETA-sopimuksen 31 ja 36 artiklan tulkintaa ja niihin liittyviä avoimuusvelvoitteita kasinon toimilupien myöntämismenettelyn yhteydessä. Tuomioistuin, toimien kokoonpanossa Carl Baudenbacher, presidentti, Per Christiansen, tuomari ja Páll Hreinsson, esittelevä tuomari, on antanut 29 päivänä elokuuta 2014 tuomion, jonka tuomiolauselma on seuraava:
   
               1.
            
            
               Koska erityisiä säännöksiä ei ole, kansallisten viranomaisten on käyttöoikeussopimuksia tehdessä noudatettava Euroopan talousalueen lainsäädännön perusperiaatteita. Tämä ei estä kansallisia viranomaisia soveltamasta ratkaisuperusteisiin suhteellista painotusta, mutta avoimuusvelvoitteita on silti noudatettava. Avoimuusvelvoitteen mukaan suhteellinen painotus ei voi muuttaa alkuperäisiä ratkaisuperusteita tai vaikuttaa tarjouskilpailun valmisteluun tai olla luonteeltaan sellainen, että se todennäköisesti syrjisi jotakin tarjoajaa.
            
         
               2.
            
            
               Avoimuusvelvoitteet eivät välttämättä vaadi kansallisia viranomaisia irtisanomaan sopimusta tai kansallisia tuomioistuimia kumoamaan käyttöoikeussopimusta koskevaa päätöstä kaikissa niissä tapauksissa, joissa avoimuusvelvoitteita on rikottu palvelukonsessiota myönnettäessä. Kansallisen tuomioistuimen on kuitenkin otettava huomioon sovellettavissa olevat oikeussuojakeinot arvioidessaan tapauksen olosuhteita. Sen on varmistettava, että ETA-sopimuksen 31 ja 36 artiklan vastaiset vaikutukset eivät jatku, ja että palvelukonsessiot eivät ole mielivaltaisia tai syrjiviä, vaan niissä noudatetaan hyvää hallintotapaa yleisen edun vuoksi. Koska Euroopan talousalueen lainsäädännössä ei säädetä oikeussuojakeinoista, kansallisen oikeusjärjestyksen tehtävänä on säätää oikeudellisista keinoista, joilla turvataan yksityishenkilöillä avoimuusvelvoitteen nojalla olevat oikeudet siten, että nämä keinot eivät ole epäedullisempia kuin samankaltaiset kansalliseen lainsäädäntöön perustuvat keinot eikä niillä tehdä vahvistettujen oikeuksien käyttämistä käytännössä mahdottomaksi tai suhteettoman vaikeaksi.